A Tanács 1519/76/EGK rendelete
(1976. június 24.)
az Algériából származó egyes gabonafélék rostálásából, őrléséből vagy egyéb megmunkálásából származó korpa, korpás liszt és egyéb maradékok behozataláról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. és 113. cikkére,
tekintettel a Bizottság javaslatára,
tekintettel az Európai Parlament véleményére [1],
mivel 1976. április 26-án aláírták az Európai Gazdasági Közösség és az Algériai Demokratikus Népköztársaság közötti együttműködési megállapodást, valamint az együttműködési megállapodás egyes rendelkezéseinek előzetes végrehajtásáról szóló ideiglenes megállapodást [2];
mivel az együttműködési megállapodás 21. cikke és az ideiglenes megállapodás 14. cikke alapján, amennyiben Algéria különleges díjat vet ki a közös vámtarifa 23.02 A II alszáma alá tartozó, a kukoricától és rizstől eltérő gabonafélék rostálásából, őrléséből vagy egyéb megmunkálásából származó korpa, korpás liszt és egyéb maradékok exportjára, az importlefölözés változó összetevőjét csökkenteni kell az adott termékre vonatkozó lefölözések változó összetevőinek - a megállapítás hónapját megelőző három hónap alapján kiszámított - átlagának 60 százalékával, és a rögzített összetevőt nem kell kivetni;
mivel ennek a különleges, exportra kivetett díjnak tükröződnie kell e termékek közösségi importárában;
mivel e megállapodások pontos végrehajtása érdekében olyan intézkedéseket kell elfogadni, amelyek a korpa, korpás liszt vagy egyéb maradékok importálásakor kötelezik az importőrt annak bizonyítására, hogy a különleges, exportra kivetett díjat Algéria beszedte;
mivel többek között annak a - levélváltás útján született - megállapodásnak az értelmében, amely az Európai Gazdasági Közösség és az Algériai Demokratikus Népköztársaság közötti, az Algériából származó korpának és korpás lisztnek a Közösségbe történő behozataláról szóló együttműködési megállapodás 21. cikkéhez, illetve az ideiglenes megállapodás 14. cikkéhez kapcsolódik [3], e megállapodások végrehajtása részletes szabályokat kíván,
ELFOGADTA EZT A RENDELETET:
1. cikk
Az Algériából származó, a közös vámtarifa 23.02 A II alszáma alá tartozó, kukoricától és rizstől eltérő gabonafélék rostálásából, őrléséből vagy egyéb megmunkálásából származó korpa, korpás liszt és egyéb maradékok importlefölözésének változó összetevőjét a gabonafélékből és rizsből készült termékek behozataláról és kiviteléről szóló, 1975. október 29-i 2744/75/EGK tanácsi rendelet [4] 2. cikke szerint kell kiszámítani, levonva abból az adott termékre vonatkozó lefölözés változó összetevőjének - a megállapítás hónapját megelőző három hónap alapján kiszámított - átlagának 60 %-át.
2. cikk
Az 1. cikket az összes olyan import esetében alkalmazni kell, amelyre vonatkozóan az importőr igazolja azt, hogy az együttműködési megállapodás 21. cikke és az ideiglenes megállapodás 14. cikke szerint a különleges, exportra vonatkozó díjat Algéria beszedte.
3. cikk
E rendelet részletes végrehajtási szabályait - különösen a lefölözés összegének rögzítésére vonatkozóan - a 359/67/EGK rendelet 26. cikkében meghatározott eljárás szerint kell elfogadni.
4. cikk
Az Algériából származó, a közös vámtarifa 23.02 A II alszáma alá tartozó, kukoricától vagy rizstől eltérő gabonafélék rostálásából, őrléséből vagy egyéb megmunkálásából származó korpa,korpás liszt és egyéb maradékok importlefölözésének rögzített összetevőjét nem kell kivetni.
5. cikk
Ez a rendelet az Európai Gazdasági Közösség és az Algériai Demokratikus Népköztársaság közötti, az Algériából származó korpának és korpás lisztnek a Közösségbe történő importjáról szóló együttműködési megállapodás 21. cikkére, illetve ideiglenes megállapodás 14. cikkére vonatkozó, levélváltás formájában megkötött megállapodás hatályba lépésekor lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. június 24-én.